許靖韻(Angela)日前於廣州中山紀念堂展開巡迴音樂會,全場爆滿,其全新廣東作品《望年月》亦於昨日(18日)推出。Angela透露歌曲是於疫情時創作,「當時見到身邊好多朋友、或者朋友嘅朋友,都經歷緊一啲生離死別,所以就有咗《望年月》嘅歌詞、主題同諗法。」新歌有別於Angela以往的的曲風,這次帶有小調的玩味,亦是Angela一直想嘗試的曲風。
首次演繹小調,Angela坦言感到困難,「首先我把聲連講嘢都係比較大聲,唱呢種曲風嘅歌係要有一種好想釋放,但係又要忍住嘅一種感覺,對於我嚟講係最難處理,所以錄音嘅過程我係好沮喪,因為覺得自己唱唔好。」後來多得合作無間的監製廖志華「導航」,「阿華好好,同佢識咗好多年,佢亦都係睇住我大,成個過程佢係好鼓勵我,冇俾到壓力我,令我成個錄音過程都可以好做到自己之餘又唱到首歌嘅感覺。」
除了首次演繹小調歌曲,Angela獻出了另一個第一次,就是穿旗袍,「今次MV比較復古,同埋我每一個造型都會着旗袍,其實都係另外一種嘅『未試過』。」在造型上,Angela跟化型師、化妝師都經過很長時間的討論,拍MV的前一日,Angela仍然是橙金色的髮色,「然後一夜之間我哋用咗一個方法變咗而家大家見到比較深色嘅髮色,去配合返成個MV造型。同埋我哋由琴晚凌晨兩點開始到而家,已經拍咗over十二個鐘,所有工作人員及身邊團隊都非常之辛苦,所以大家真係要去睇MV呀。」